กรุณาสรุปบทความเรื่อง สิ่งที่ต้องคำนึงถึงเมื่อวางแผนการลงทุน
ปกติถ้าเป็นการวางแผนเรื่องใกล้ตัว เราจะรู้โดยอัตโนมัติอยู่แล้วว่าจะต้องคำนึงถึงอะไรบ้าง อย่างเช่น วางแผนจะไปดูหนังกับเพื่อน ก็ต้องนัดวัน นัดว่าจะดูเรื่องอะไร ดูที่ไหน แล้วก็แค่ไปเจอกัน…จบ หรือจะวางแผนลดน้ำหนัก เราก็รู้ว่าต้องออกกำลังกาย ต้องกินของทอดของหวานให้น้อยลง แต่พอเป็นเรื่องที่ซับซ้อนขึ้นอย่างเรื่องการลงทุน หลายคนก็ไม่รู้จะเริ่มจากตรงไหน ไม่รู้ว่าต้องเอาเรื่องอะไรมาคิดบ้าง จนบางคนก็ตัดปัญหาไม่ลงทุนเสียเลย เพราะคิดว่าตัวเองยังมีความรู้ไม่พอ ซึ่งจริงๆ แล้วการวางแผนการลงทุนมันไม่ได้ยากขนาดนั้น มันมีโมเดลง่ายๆ ที่จะช่วยปูพื้นฐานเรื่องความรู้ความเข้าใจในการลงทุนอยู่ สุดท้ายแล้วการวางแผนการลงทุนไม่ว่าจะไปลงทุนในอะไรก็ตาม สิ่งที่ต้องคำนึงถึงมันก็สรุปเหลือแค่ 3 อย่างนี้นี่แหละ เป็น 3 ปัจจัยสำคัญที่ส่งผลต่อความสำเร็จในการลงทุนของเรา ได้แก่ ระยะเวลา เงินต้น และ ผลตอบแทน 1. ระยะเวลา “เวลา” ถือว่าเป็นทรัพยากรที่สำคัญในการลงทุน ถ้าหากเปรียบเทียบจำนวนเงินที่เท่ากัน คนที่ฝากเงินในธนาคาร 10 ปี ย่อมได้เงินเยอะกว่าคนที่ฝากเงินในธนาคาร 5 ปีแน่นอน ยิ่งเรามีเวลาลงทุนมาก ผลตอบแทนที่จะทบต้นในแต่ละปีก็จะมากตาม ไม่ใช่เฉพาะเงินฝากเท่านั้น แต่รวมถึงการลงทุนในหุ้นที่เติบโตขึ้นทุกปี หรือกองทุนที่มีผลการดำเนินงานดีอย่างต่อเนื่องด้วย (ไม่นับหวย ยิ่งเล่นนานอาจจะยิ่งจน ใครสนใจเรื่องการเล่นหวยเป็นพิเศษ เชิญไปต่อได้ที่บทความนี้ครับ) การที่เรารู้ว่าเรามี “เวลา” มากน้อยแค่ไหน จะช่วยให้การออกแบบแผนการลงทุนของเราง่ายขึ้น บทความนี้ หมายเหตุ: เวลาในที่นี้ไม่ได้หมายถึงเวลาชีวิตที่เหลืออยู่ก่อนตายอะไรทำนองนั้น แต่หมายถึงเวลาที่เราตั้งไว้ว่าใช้ในการบรรลุเป้าหมาย ซึ่งแต่ละคนไม่เหมือนกัน บางคนอาจจะตั้งเป้าเกษียณในอีก 20 ปีข้างหน้า หรือบางคนอาจจะตั้งเป้าออมเงินมาจ่ายค่าเทอมลูกในอีก 3 ปีข้างหน้าก็ได้ หมายเหตุ 2. เงินต้น จากกรณีฝากเงินในธนาคารข้างบน คนที่ฝากมา 5 ปีอาจจะได้เงินมากกว่าคนที่ฝากมา 10 ปีก็ได้ ถ้าเขาฝากเงินสักหนึ่งล้าน ส่วนคนที่ฝาก 10 ปีฝากไว้แค่แสนเดียว ปัจจัยที่ 2 ที่สำคัญไม่แพ้ระยะเวลา คือ “เงินเริ่มต้นที่ใช้ในการลงทุน” จำนวนเงินตั้งต้นในการลงทุนยิ่งมีมากยิ่งดี ซึ่งเงินต้นในที่นี้รวมถึงเงินที่เราอาจจะลงทุนเพิ่มในทุกๆ เดือนด้วย เริ่มแรกเราอาจจะลงทุนน้อย แต่พอมีมากขึ้นค่อยลงทุนตามไป แบบนี้ก็นับเป็นการเพิ่มเงินต้นเหมือนกัน ยิ่งเราทยอยลงทุนเพิ่มมากเท่าไร มันก็จะเป็นเหมือนตัวคูณที่ทำให้เราถึงเป้าหมายได้ไวขึ้น แต่ถ้าเกิดว่าเรามีเงินต้นในการลงทุนน้อยจริงๆ ล่ะ จะมีปัญหาอะไรมั้ย? คำตอบคือ ไม่มีปัญหา เพราะเงินต้นมันไม่ใช่ปัจจัยเดียวที่ทำให้การลงทุนประสบความสำเร็จ มันยังมีปัจจัยเรื่องระยะเวลาที่เราลงทุน (อย่างที่บอกไว้ในข้อแรก) และยังมีเรื่องของอัตราผลตอบแทน ที่จะกล่าวถึงในข้อต่อไปด้วย 3. ผลตอบแทน ปัจจัยข้อสุดท้ายในการวางแผนการลงทุน คือ “อัตราผลตอบแทน” ถ้าเรามีระยะเวลาในการลงทุนน้อยจริงๆ แถมเงินต้นก็มีไม่มาก สิ่งที่เราทำได้ถ้าอยากจะได้เงินจากการลงทุนเยอะๆ คือการเลือกลงทุนในที่ที่ให้ผลตอบแทนสูง ถ้าจะเปรียบเทียบเรื่องผลตอบแทนให้เห็นภาพชัดๆ ขอเปรียบเทียบกับอัตราดอกเบี้ยเงินฝากออมทรัพย์กับกองทุน ละกัน ดอกเบี้ยเงินฝาก ณ วันที่เขียนบทความอยู่ที่ 0.5% คือฝากเงิน 1,000 บาท ครบ 1 ปีได้กลับมา 1,005 บาท ส่วนกองทุนโดยเฉลี่ยแล้วคาดหวังผลตอบแทนต่อปีอยู่ที่ประมาณ 8% คือฝากเงิน 1,000 บาท ได้กลับมา 1,080 บาท ผลตอบแทนต่างกันประมาณ 16 เท่าเลยทีเดียว ถ้าจะฝากเงินให้ได้ผลตอบแทน 80 บาทเท่ากับกองทุน เราก็ต้องฝากเงินถึง 16,000 บาท ดังนั้นการเลือกลงทุนในที่ที่ให้ผลตอบแทนสูง ก็สำคัญไม่แพ้ปัจจัยเรื่องระยะเวลาและเงินต้น แต่การเพิ่มเฉพาะอัตราผลตอบแทนให้สูงอย่างเดียวก็เป็นวิธีที่ไม่แนะนำให้ทำ เพราะยิ่งผลตอบแทนสูง ก็ยิ่งเสี่ยงสูง โอกาสผันผวนมีมาก ทางที่ดีควรจะให้ความสำคัญกับ ระยะเวลา เงินต้น ผลตอบแทน อย่างละเท่าๆ กันและเลือกลงทุนในความเสี่ยงที่เรายอมรับได้จะดีที่สุด ข้อสังเกต อัตราผลตอบแทนในที่นี้ไม่ได้หมายถึงผลตอบแทนของสินทรัพย์ชนิดเดียว แต่หมายถึงผลตอบแทนของพอร์ตการลงทุนโดยรวมของเรา ซึ่งอาจจะมีหุ้น กองทุน เงินฝาก ปะปนกันอยู่ในนั้น แล้วค่อยเฉลี่ยแต่ละอันออกมาเป็นผลตอบแทนต่อปี ซึ่งการกระจายความเสี่ยงลงทุนในหลายๆ สินทรัพย์ จะช่วยให้ผลตอบแทนของเราผันผวนน้อยลง ซึ่งทำให้เราวางแผนอนาคตได้ง่ายขึ้น
สิ่งที่ต้องคำนึงถึงเมื่อวางแผนการลงทุน
1) ระยะเวลาที่เราตั้งว่าจะใช้ในการบรรลุเป้าหมาย ยิ่งมีเวลาลงทุนมาก ผลตอบแทนที่จะทบต้นในแต่ละปีก็จะมากขึ้นตามไปด้วย
2) เงินเริ่มต้นที่ใช้ในการลงทุน ยิ่งจำนวนเงินตั้งต้นในการลงทุนมากเท่าไหร่ ก็ยิ่งดี
3) อัตราผลตอบแทนรวมในสิ่งที่เราจะลงทุน โดยเลือกลงทุนในที่ที่ให้ผลตอบแทนสูง แต่ต้องไม่ลืมด้วยว่า ยิ่งผลตอบแทนสูง ก็ยิ่งมีความเสี่ยงสูง และมีโอกาสผันผวนมาก

เราจึงควรให้ความสำคัญกับทั้งระยะเวลา เงินต้น และผลตอบแทนเท่ากันและเลือกลงทุนในความเสี่ยงที่เรายอมรับได้จึงจะดีที่สุด
ความรู้ทางการเงิน